“บล.ไทยพาณิชย์ จูเลียส แบร์” มอบอุปกรณ์การแพทย์ 3 รพ. ดูแลผู้ป่วยโควิด
“บล.ไทยพาณิชย์ จูเลียส แบร์” ร่วมส่งกำลังใจสู้ภัยโควิด-19 โดยมอบอุปกรณ์ทางการแพทย์ ให้กับ 3 โรงพยาบาลส่วนภูมิภาค อาทิ โรงพยาบาลขนอม จังหวัดนครศรีธรรมราช, โรงพยาบาลหล่มสัก จังหวัดเพชรบูรณ์ และโรงพยาบาลยะลา จังหวัดยะลา
25 ต.ค. 2564

นางสาวลลิตภัทร ธรณวิกรัย ประธานเจ้าหน้าที่บริหาร บริษัทหลักทรัพย์ ไทยพาณิชย์ จูเลียส แบร์ จำกัด กล่าวว่า จากสถานการณ์การแพร่ระบาดของไวรัสโควิด-19 ที่ได้ส่งผลกระทบต่อเศรษฐกิจไทยและสังคมในวงกว้าง ความรุนแรงที่หนักหน่วงของผลกระทบนั้นจำเป็นอย่างยิ่งที่ทุกภาคส่วนจะต้องร่วมมือ ร่วมใจกัน เพื่อช่วยประคับประคองให้คนไทยผ่านพ้นวิกฤตครั้งนี้ไปได้ ทั้งนี้ได้เล็งเห็นว่าระบบสาธารณสุขไทยที่แข็งแกร่งจะเป็นปัจจัยสำคัญที่จะช่วยบรรเทาความรุนแรงของสถานการณ์ตลอดจนช่วยควบคุมการแพร่ระบาดของโรคได้อย่างมีประสิทธิภาพและทันท่วงที
อีกทั้งยังจะเป็นแรงขับเคลื่อนสำคัญที่ช่วยให้วิกฤตเศรษฐกิจไทยกลับมาฟื้นตัวได้อีกครั้ง ด้วยเหตุนี้ “บริษัทหลักทรัพย์ ไทยพาณิชย์ จูเลียส แบร์ จำกัด” จึงขอร่วมเป็นส่วนหนึ่งในการช่วยเหลือสังคมไทยผ่านการสนับสนุนอุปกรณ์ทางการแพทย์ เช่น ชุดอุปกรณ์ป้องกันทางการแพทย์ PAPR (Powered Air Purifying Respirator), เครื่องช่วยหายใจ, ตู้ความดันลบสำหรับดูแลผู้ป่วยโควิด-19 และสิ่งของจำเป็นอื่นๆ ที่ช่วยปกป้องและเพิ่มความปลอดภัยให้กับบุคลากรทางการแพทย์ด่านหน้าที่มีความเสี่ยงสูงขณะเคลื่อนย้ายผู้ป่วยและระหว่างการตรวจรักษาผู้ป่วย
โดยได้ทำการมอบให้กับ 3 โรงพยาบาลส่วนภูมิภาค ได้แก่ โรงพยาบาลขนอม จังหวัดนครศรีธรรมราช, โรงพยาบาลหล่มสัก จังหวัดเพชรบูรณ์ และโรงพยาบาลยะลา จังหวัดยะลา ซึ่งความช่วยเหลือในครั้งนี้นับเป็นการสานต่อเจตนารมณ์ขององค์กรในการมุ่งหวังที่จะเป็นส่วนหนึ่งในการช่วยเหลือสังคมที่ได้ทำมาโดยตลอด พร้อมขอเป็นกำลังใจให้บุคลากรทางการแพทย์ทุกท่านที่เสียสละ ทุ่มเทแรงกายแรงใจ และดูแลรักษาคนไทยทุกคน โดยหวังเป็นอย่างยิ่งว่าคนในสังคมไทยจะข้ามผ่านวิกฤตครั้งนี้ได้โดยเร็ว
 
 
,
 
 
 
 